Mandag sendte Sømna barnehage avdeling Vik ut en e-post til foreldrene om at både barn og voksne hadde opplevd «noen» og «noe» uforklarlig i barnehagen, skriver Brønnøysunds Avis.

Ifølge brevet fra avdelingslederen ved den kommunale barnehagen er det ikke bare barna som har hatt uforklarlige opplevelser.

– Personalet – både faste og vikarer – har rapportert om opplevelser som er litt vanskelig å forklare, sier ordfører Andrine Solli Oppegaard (Ap) i Sømna til NRK.

Les hele brevet nederst i saken

– Er ikke alene

Det både barn og voksne har opplevd er at det er «noen» i barnehagen.

Ordfører Andrine Solli Oppegaard (Ap) i Sømna tror ikke på spøkelser. Foto: Arbeiderpartiet

– Det har vært enkeltepisoder hvor de ikke har følt seg alene. Det er noen der, som ikke alle kan se. Imidlertid skal disse «noen» være snille, sier ordføreren.

Årsaken til at barnehagen sendte ut brevet til foreldrene er for å informere og fortelle at barnehagen stiller opp dersom foreldrene har spørsmål. Men ordføreren selv ville valgt en annen strategi for å informere foreldrene.

– Det burde ha vært holdt et foreldremøte. Det vil også bli gjort, sier Oppegaard.

Tror på naturlig forklaring

Barnehagen på Vik er opprinnelig et bolighus fra 1980-tallet, som i ettertid er blitt ombygd til barnehage. Ordfører Andrine Solli Oppegaard har selv hatt fire barn i barnehagen.

– Jeg har hatt mye med denne barnehagen å gjøre, men har aldri hørt om dette før. Det er mange lyder og bevegelser i hus. Jeg tror det har en naturlig forklaring, sier hun til NRK.

Barnehagen på Vik er opprinnelig et bolighus fra 1980-tallet, som i ettertid er blitt ombygd til barnehage. Foto: Ole-Christian Olsen / NRK